Anexa nr. 2

La Hotărârea nr............../.............................

a Consiliului local al Municipiului Bistrița

**REGULAMENT**

de funcţionare a Comisiei Tehnice de Amenajare a Teritoriului şi Urbanism

CAP.I.CONSTITUIREA COMISIEI

ART.1. Comisia Tehnică de Amenajare a Teritoriului şi Urbanism s-a constituit prin Hotărârea Consiliului local al municipiului Bistriţa nr. \_\_\_\_\_\_\_\_ în conformitate cu prevederile art.37 din Legea nr.350/2001 privind amenajarea teriroriului şi urbanismul.

ART.2. Comisia îşi desfăşoară activitatea în baza prezentului Regulament care este aprobat de către Consiliul local al municipiului Bistriţa, prin Hotărârea nr. \_\_\_\_\_\_\_\_

ART.3. Comisia Tehnică de Amenajare a Teritoriului şi Urbanism este formată din specialişti atestaţi din domeniul urbanismului, arhitecturii, monumentelor istorice, arheologiei, precum şi din domeniul sociologiei, economiei, geografiei, ingineri constructori, ingineri de reţele edilitare, transport, secretariatul comisiei fiind asigurat de structura de specialitate din subordinea arhitectului-şef.

ART.4. Componenţa nominală a comisiei se aprobă şi se actualizează, după caz, prin hotărâre a Consiliului local.

ART.5. În afara membrilor titulari ai comisiei, în cazul analizei unor documentaţii mai complexe , la lucrările comisiei pot fi invitaţi în scris de către Președintele Comisiei, specialişti pe domenii, de o înaltă probitate profesională, a căror opinii se consemnează în procesul verbal , dar care nu au drept de vot.

CAP.II. ORGANIZAREA COMISIEI

ART.6. Comisia este alcătuită din:

* Preşedinte - Primarul municipiului Bistriţa;
* Membrii;
* Secretar;

ART.7. Arhitectul şef al Primăriei municipiului Bistriţa este membru fără drept de vot al Comisiei Tehnice de Amenajare a Teritoriului şi Urbanism a municipiului Bistriţa.

ART.8.Preşedintele Comisiei Tehnice de Amenajare a Teritoriului si Urbanism emite un aviz consultativ pentru fundamentarea Avizului Arhitectului Șef .

CAP.III.ATRIBUŢIILE COMISIEI

ART.9. Comisia Tehnică de Amenajare a Teritoriului şi Urbanism fundamentează din punct de vedere tehnic emiterea Avizului Arhitectului Șef pentru Planul Urbanistic General, Planurile Urbanistice Zonale, Planurile urbanistice de Detaliu, documentaţiile de amenajare a teritoriului sau de urbanism, a căror aprobare intră în competenţa Consiliului local.

ART.10.(1)Comisia Tehnică de Amenajare a Teritoriului şi de Urbanism fundamentează din punct de vedere tehnic decizia structurii de specialitate din cadrul autorităţii locale, desemnată să emită avizul pentru documentaţiile de amenajarea teritoriului şi urbanism, precum şi pentru studiile de fundamentare sau cercetări prealabile, conform competenţelor existente, stabilite prin reglementările în vigoare pentru Comisia tehnică de amenajare a teritoriului şi de urbanism.

(2)Comisia Tehnică de Amenajare a Teritoriului şi de Urbanism exercită orice alte atribuţii stabilite prin actele normative în domeniu.

ART.11. La şedinţele de avizare ale comisiei nu pot lua parte la luarea deciziilor membrii care au calitatea de autor sau coautor pentru documentaţiile supuse avizării.

ART.12. Comisia tehnică de amenajare a teritoriului şi urbanism emite avizul consultativ pentru emiterea avizului favorabil /nefavorabil al arhitectului- şef.

ART.13. Documentele Comisiei Tehnice de Amenjare a Teritoriului şi Urbanism vor fi semnate de preşedintele comisiei şi se vor arhiva prin grija secretarului acesteia şi a Serviciului Urbanism.

CAP.IV. FUNCŢIONAREA COMISIEI

ART.14. Comisia Tehnică de Amenjare a Teritoriului şi Urbanism se întruneşte de regulă o dată pe lună şi ori de câte ori situaţiile o impun.

ART.15. Convocarea şedinţei precum şi Ordinea de zi a şedinţei , se va anunţa în scris sau electronic membrilor comisiei cu cel puţin patru zile înainte de data când va avea loc şedinţa, prin grija secretarului comisiei.

ART.16.(1) Propunerile pentru ordinea de zi se vor face pe baza cererilor înregistrate la Primăria municipiului Bistrița, conform Anexei nr.1 la prezentul Regulament.

(2) După verificarea de către Serviciul de specialitate a documentaţiilor depuse, dacă acestea sunt conforme cu legislaţia în vigoare, Secretarul comisiei prezintă Președintelui comisiei propunerile pentru Ordinea de zi a ședinței la sediul Primăriei municipiului Bistrița sau pe electronic, prin e-mail.

ART.17. Convocarea şedinţei precum şi ordinea de zi se va stabili de către presedintele comisiei.

ART.18. Documentaţiile supuse spre avizare se pot consulta de către membrii comisiei începand cu data convocării şedinţei.

ART.19. Lucrările şedinţei vor fi conduse de către preşedinte sau de către înlocuitorul acestuia.

ART.20. Comisia funcţionează legal în prezenţa a cel puţin jumătate+1 din numărul membrilor titulari, adică minim 9 membrii.

ART.21. Lucrările fiecărei şedinţe a comisiei se consemnează într-un proces-verbal, iar la sfârşitul şedinţei, fiecare membru al comisiei va semna pentru luare la cunoştinţă. Procesul -verbal se va întocmi conform Anexei nr.2 la prezentul Regulament.

ART.22. Prezentarea documentaţiilor de urbanism şi de amenajare a teritoriului, precum şi a studiilor de fundamentare se face de către elaboratorii acestora .

ART.23. Pentru emiterea avizului consultativ favorabil este necesar votul majorităţii membrilor prezenţi, respectiv jumătate plus unu din numărul membrilor prezenţi.

ART.24. Modelul de Aviz al Comisiei Tehnice de Amenajare a Teritoriului şi Urbanism este prezentat în Anexa nr.3 la prezentul Regulament.

ART.25. Avizele favorabile /nefavorabile se vor înscrie într-un Registru de evidență, conform Anexei nr.4 la prezentul Regulament, în ordinea în care au fost emise și se vor comunica beneficiarilor acestora prin grija Serviciului de specialitate.

ART.26. Comisia va fi informată periodic cu noutăţile apărute în domeniu, precum şi cu Hotărârile emise de către Consiliul local cu privire la amenajarea teritoriului şi urbanism.

oooOOOooo